SKRIFTLIG FORESPØRGSEL P-2650/02

af Marco Pannella (NI) til Kommissionen

(13. september 2002)

Om: Manglende suspendering af samarbejdsaftalen med Vietnam på grund af overtrædelse af artikel 2 efter alvorlige, vedvarende overtrædelser af menneskerettighederne og de politiske og religiøse rettigheder i talrige tilfælde

Kommissionen har indgået en samarbejdsaftale med Vietnam.

På baggrund af følgende:

- identificerede øjenvidner oplyser, at der langs grænsen mellem Vietnam og Cambodja er fundet lig og levninger af medlemmer af bjergfolket, som tilsyneladende havde forsøgt via Cambodja at flygte fra de vietnamesiske myndigheders forfølgelse

- flere tusinde bjergboere er flygtet ind i junglen for at undslippe forfølgelserne, men det er umuligt at nå frem til flygtningelejrene i Cambodja, efter at dette lands regering har lukket grænsen

- fra juni 2002 frem til udgangen af august er mindst 29 bjergboere (hvis navne, hjemlandsby og klokkeslæt og dato er kendte) blevet arresteret og ofte torteret af det vietnamesiske politi for deltagelse i fredelige demonstrationer i februar 2001

- den 25. august 2002:

- to bjergboere (hvis navne og hjemlandsby er kendte) er blevet torteret af det vietnamesiske specialpoliti (Cong-An) og flygtede derefter ud i junglen

- en vietnamesisk handlende i kød har forgiftet 42 bjergboere (hvis navne og hjemlandsby er kendte). Denne begivenhed vidner om, at den kommunistiske regering i Vietnam anvender terror over for de etniske minoriteter, som består i at hidse civilbefolkningen op mod mindretallene med erhvervelse af den jord, disse har ejet gennem generationer, som modydelse.

bedes Kommissionen besvare følgende spørgsmål:

- har den kendskab til de ovenfor beskrevne forhold, vil den i benægtende fald skaffe sig vidnesbyrd, og i hvilken udstrækning er den i stand til at yde vidnerne beskyttelse, og i så fald hvilke?

- har den bortset fra de ovenfor beskrevne forhold kendskab til andre krænkelser af menneskerettighederne foretaget af offentlige organer i Vietnam over for bjergfolket, som bebor den centrale højslette, og over for repræsentanter for og medlemmer af religiøse samfund og politisk aktive borgere?

- mener Kommissionen ikke, at de alvorlige, gentagne overtrædelser af menneskerettighederne og de politiske og religiøse rettigheder i talrige tilfælde udgør en meget alvorlig overtrædelse af artikel 2 i den samarbejdsaftale, der er indgået mellem Kommissionen og Vietnam, hvilket organ skal overvåge, at artiklen overholdes, og hvilke regler henholder man sig til?

Svar afgivet på Kommissionens vegne af Christopher Patten

(15. oktober 2002)

Det fremgår af artikel 1 i samarbejdsaftalen mellem EU og Vietnam, som blev undertegnet i 1995, at overholdelse af menneskerettighederne og de demokratiske principper er

grundlaget for samarbejdet. Spørgsmål vedrørende overholdelse og fremme af menneskerettighederne behandles på møderne i Den Blandede Kommission EU-Vietnam, som blev oprettet i henhold til samarbejdsaftalen. Derfor overvåger Kommissionen sammen med de medlemsstater, der er repræsenteret i Vietnam, nøje menneskerettighedssituationen i landet som led i EU's politik, der går ud på at støtte den vietnamesiske regering i dens stadige bestræbelser på at forbedre situationen på menneskerettighedsområdet. Kommissionen deltager også sammen med medlemsstaterne i den regelmæssige dialog med den vietnamesiske regering og alle demarcher over for denne, når det drejer sig om menneskerettighedsanliggender. For ganske nylig tog Europa-Kommissionens medlem med ansvar for eksterne forbindelser nogle spørgsmål, der bekymrer Europa-Kommissionen, op med den vietnamesiske premierminister, Phan Van Khai, under dennes besøg i Bruxelles den 26. september 2002.

Med hensyn til de i forespørgselen nævnte særlige hændelser at der er fundet menneskelig langs grænsen mellem Vietnam og Cambodja, at 29 bjergboere arresteret mellem juni og slutningen af august 2002 er blevet torteret, at to bjergboere blev torteret den 25. august 2002 og dernæst flygtede fra fængslet, at 42 bjergboere er blevet forgiftet af en vietnamesisk kødhandlende har de undersøgelser, EU og andre partnere har foretaget i både Vietnam og Cambodja, i visse tilfælde ved besøg på stedet, ikke resulteret i pålidelige bekræftelser. Ligeledes er der forlydender om potentielle asylsøgere på den vietnamesiske side af grænsen, men ikke om forhold, der forhindrer folk i at gå over grænsen. For så vidt angår tidligere hændelser i det centrale højland henviser Kommissionen venligst det ærede medlem til svar på skriftlig forespørgsel P-1502/02 fra Gianfranco Dell'Alba(1).

Kommissionen vil sammen med de i Vietnam repræsenterede medlemsstater fortsat følge menneskerettighedsudviklingen nøje i dette land og træffe de relevante opfølgningsforanstaltninger.

(1) EFT C 110 E af 8.5.2003, s. 18.